b'\n_START_ARTICLE_\nVesa K\xc3\xa4hk\xc3\xb6l\xc3\xa4\n_START_PARAGRAPH_\nVesa K\xc3\xa4hk\xc3\xb6l\xc3\xa4 (s. 30. tammikuuta 1959) on suomalainen kest\xc3\xa4vyys- ja maastojuoksija. Urallaan h\xc3\xa4n edusti vuoteen 1980 Tervolan Ter\xc3\xa4v\xc3\xa4\xc3\xa4 ja uransa huippuvuodet Tornion Pyry\xc3\xa4 . _NEWLINE_K\xc3\xa4hk\xc3\xb6l\xc3\xa4 saavutti pronssia Kalevan kisojen kympill\xc3\xa4 vuonna 1984, mutta alkoi v\xc3\xa4hitellen keskitty\xc3\xa4 maratonille. Heti syksyn 1984 SM-maratonilla Liperiss\xc3\xa4 irtosi hopeamitali kuten seuraavan kev\xc3\xa4\xc3\xa4n maastoista. Vain kaksi viikkoa maastojuoksukisan j\xc3\xa4lkeen Vesa K\xc3\xa4hk\xc3\xb6l\xc3\xa4 saavutti ensimm\xc3\xa4isen yleisen sarjan Suomen mestaruutensa SM-maratonilla Valkeakoskella. Mitalisarja jatkui vuonna 1987 SM-maratonilla Uudessakaupungissa hopeamitalilla ja SM-maastojuoksussa mestaruudella. Kittil\xc3\xa4n ruskamaratonilla K\xc3\xa4hk\xc3\xb6l\xc3\xa4 saavutti huippuajan 2.12.25, mutta matka osoittautui alimittaiseksi, eik\xc3\xa4 tulos j\xc3\xa4\xc3\xa4nyt enn\xc3\xa4tyskirjoihin. N\xc3\xa4m\xc3\xa4 saavutukset eiv\xc3\xa4t riitt\xc3\xa4neet Rooman MM-kisoihin. Radalla tuli 10\xc2\xa0000 metrill\xc3\xa4 vuoden 1984 hopean lis\xc3\xa4ksi pronssia 1986._NEWLINE_Vuodesta 1988 tuli uran paras \xe2\x80\x93 samalla oli olympiavuosi. Kev\xc3\xa4\xc3\xa4ll\xc3\xa4 K\xc3\xa4hk\xc3\xb6l\xc3\xa4 oli Bostonin maratonilla paras suomalainen enn\xc3\xa4tyksell\xc3\xa4\xc3\xa4n 2.16.17 ja kes\xc3\xa4kuussa 1988 h\xc3\xa4n saavutti Suomen mestaruuden Kotkassa. Tulos ei riitt\xc3\xa4nyt silloiselle SUL:n juoksujen valmennusjohtajalle Juha V\xc3\xa4\xc3\xa4t\xc3\xa4iselle esitt\xc3\xa4\xc3\xa4 K\xc3\xa4hk\xc3\xb6l\xc3\xa4\xc3\xa4 Soulin olympialaisiin maratonedustajaksi._NEWLINE_Ura p\xc3\xa4\xc3\xa4ttyi syksyyn 1988. K\xc3\xa4hk\xc3\xb6l\xc3\xa4 saavutti urallaan vuosina 1976\xe2\x80\x931988 yhteens\xc3\xa4 23 SM-mitalia, kolme Euroopan cup -edustusta, kolme MM-maastoedustusta, kerran nuorten EM-kisoissa, nelj\xc3\xa4 nuorten maaottelua._NEWLINE_Uransa j\xc3\xa4lkeen K\xc3\xa4hk\xc3\xb6l\xc3\xa4 toimi urheilun j\xc3\xa4rjest\xc3\xb6teht\xc3\xa4viss\xc3\xa4. H\xc3\xa4n toimi Tornion Pyryn yleisurheilujaoston puheenjohtaja vuosina 1991\xe2\x80\x931992, Tornion Pyryn puheenjohtajana vuosina 1992\xe2\x80\x932002. Siirrytty\xc3\xa4\xc3\xa4n Torniosta Etel\xc3\xa4-Savoon K\xc3\xa4hk\xc3\xb6l\xc3\xa4 on toiminut paikallisen M\xc3\xa4ntyharjun Virkistyksen yleisurheilujaoston puheenjohtajana vuosina 2004\xe2\x80\x932007 ja sen j\xc3\xa4lkeen yleisurheilujaoston j\xc3\xa4senen\xc3\xa4. Vuonna 2009 h\xc3\xa4n sai opetusministeri\xc3\xb6n ansiomitalin Suomen liikuntakulttuurin ja urheilun hyv\xc3\xa4ksi tekem\xc3\xa4st\xc3\xa4 ty\xc3\xb6st\xc3\xa4.'